KIRJALLINEN KYSYMYS E-3969/00

esittäjä(t): Malcolm Harbour (PPE-DE) komissiolle

(20. joulukuuta 2000)

Aihe: Energiaa vedystä

Mitä toimia komissio toteuttaa edistääkseen vedyn ottamista käyttöön tulevaisuuden polttoaineena liikennevälineissä, kun otetaan huomioon sen mahdolliset hyödyt ympäristön kannalta? Harkitseeko komissio EU:n rahoittaman, vedyn tuotantomenetelmiä, ydinreaktiomenetelmät mukaan lukien, koskevan tutkimuksen edistämistä?

Philippe Busquinin komission puolesta antama vastaus

(15. maaliskuuta 2001)

Kuten parlamentin jäsen kysymyksessään mainitsee, vedyn käyttö liikenteen polttoaineena saattaisi olla hyödyllistä ympäristön kannalta ja auttaa turvaamaan energiahuollon. Komissio myöntää, että vedyn käytöllä voi olla tällaisia etuja, mutta niiden merkitys riippuu suuresti vedyn tuotantotavasta, jakelusta, varastoinnista ja käytöstä.

Nykyään 96 prosenttia maailman vedystä valmistetaan fossiilisista polttoaineista, jolloin syntyy myös hiilidioksidia ja saasteita. Neljä prosenttia valmistetaan veden hajottamismenetelmällä, mikä on erittäin kallista. Jakelu- ja täydennysverkosto on niin ikään avainkysymys kaikkien niiden vaihtoehtoisten polttoaineiden kohdalla, joita käyttävät pitkän matkan ajoneuvot. Vetyä voidaan käyttää suoraan polttomoottoreissa tai polttokennoissa, jotka ovat erittäin lupaavia ja tehokkaita puhdasta energiaa tuottavia muuntimia.

Euroopan yhteisön tutkimuksen, teknologisen kehittämisen ja esittelyn viidenteen puiteohjelmaan kuuluvassa Energie-ohjelmassa (muuta kuin ydinenergiaa koskevassa ohjelmassa) keskitytään suurelta osin tukemaan vedyn tutkimusta ja teknologista kehittämistä (TTK), erityisesti yhdessä polttokennojen käytön kanssa. Tähän mennessä yhteisö on tukenut viidennestä puiteohjelmasta polttokennojen, polttoaineen muuntimien, vedyn varastoinnin, vetykäyttöisten ajoneuvojen ja polttokennoon perustuvien voimansiirtojärjestelmien tutkimusta 59 miljoonalla eurolla. Useissa laajoissa hankkeissa käsitellään ajoneuvoihin ja vedyn tuotantoon sekä polttoaineen jakelu- ja täydennysverkostoon liittyviä avainkysymyksiä. Lisäksi tarkoituksena on hankkia energiatehokkuuteen ja saastumiseen liittyvää tietoa kaupallista hyödyntämistä varten. Hankkeissa käytetään erilaisia menetelmiä ja primaarisia energianlähteitä vedyn valmistamiseksi uusiutuvista energianlähteistä, fossiilisista polttoaineista, jätteistä tai sivutuotteena saatavista polttoaineista. Edistystä on saavutettu vetykäyttöisten ajoneuvojen standardien, määräysten ja turvallisuuden alalla. Yhteisö tukee myös vetykäyttöisten ajoneuvojen ja vedyn täydennysverkoston prenormatiivista tutkimusta ja teknologista kehittämistä.

Energie-ohjelmassa jatketaan TTK-toimien aktiivista tukemista esimerkiksi polttokenno- ja vetyteknologian aloilla. Lisäksi tuetaan sosioekonomista tutkimusta, prenormatiivista tutkimusta standardien ja turvallisuusmääräysten kehittämiseksi, sekä koulutusta. Toiminnassa keskitytään polttokennoihin, muuntimiin ja vetyteknologiaan, joilla pyritään kustannusten sekä hiilidioksidi- (CO2) ja saastepäästöjen vähentämiseen. Lisäksi TTK:ssa keskitytään komponentteihin ja järjestelmiin sekä mahdollisuuteen käyttää joustavasti useita polttoaineita. Kuljetusten osalta polttoaineen valinnassa keskitytään kustannuksiin, päästöihin, turvallisuuteen ja polttoaineen täydennysverkostoon.

Tähän mennessä ei ole tehty yhteisön tukemaa tutkimusta vedyn valmistamisesta ydinvoiman avulla, mutta Euratomin viides puiteohjelma antaa mahdollisuuden rahoittaa strategista tutkimusta ja/tai aihepiirikohtaisia verkostoja ydinlämmön käyttömahdollisuuksien arvioimiseksi vedyn valmistuksessa.

Yhteisö harkitsee myös polttokennoja ja vetyä koskevan neuvoa-antavan ryhmän (Community Fuel Cell and Hydrogen Advisory Group) perustamista. Sen tehtävänä olisi auttaa yhteisöä tehostamaan Euroopan TTK-toimintaa eurooppalaisen tutkimusalueen puitteissa. Lisäksi yhteisö aloitti suurimpien sidosryhmien kanssa keskustelut uusista polttoaineista, myös vedystä. Vihreän kirjan Energiahuoltostrategia Euroopalle(1) ansiosta keskustelu laajenee koskemaan myös uusien polttoaineiden kuten vedyn käyttöä.

(1) KOM(2000) 769 lopullinen.